भाषा की गलतियां कई तरह से सामने आती हैं। उच्चारण का दोष, शब्द ज्ञान का अभाव, क्रिया, कर्म, काल, विशेषण की जानकारी न होना और सही वाक्य न बना पाने की कमजोरी प्रमुख रूप से गलत भाषा का कारण होते हैं। दरअसल, आम आदमी की भाषा अलग रही है और विशिष्ट कहे जाने वाले संभ्रांत और पढ़े-लिखे लोगों की भाषा अलग। ऐसा अमूनन हर देश में हो रहा है। कभी इंग्लैंड में भी बोलचाल और आमजन की भाषा अंग्रेजी, फैशनेबल लोगों की भाषा फ्रेंच और बुद्धिजीवियों की भाषा ग्रीक व लैटिन थी। भारत में आज वही स्थिति अंग्रेजी की है। कहीं भी जाएं, अगर आप अंग्रेजी में बोलते हैं तो असर पड़ता है। भले वह अंग्रेजी गलत या कैसी भी हो। इंदौर के पास एक जगह है महू। इसका नाम द्वितीय महायुद्ध के दौरान अंग्रेज सैनिकों के लिए ‘मिलिट्री हेड क्वार्टर आॅफ वार’ के रूप में जाना गया था। वहां जो अंग्रेज और थोड़े बहुत आंग्ल भारतीय थे, उनकी सोहबत में जरूरत और मजबूरी में सब्जी बेचने वाले लोग भी टूटी-फूटी अंग्रेजी बोलने लगे थे।